הנער הערבי מצפון הארץ, שפרסם בחודש יוני סרטון שבו כינה את חוטפי ורוצחי שלושת הנערים בגוש עציון ואת אנשי הרשות הפלסטינית טרוריסטים - עזב את הארץ ושוהה בחו"ל.

"טרוריסטים חטפו את ילדינו. תחזירו אותם ועדיף לכם לעשות את זה עכשיו", אמר הנער בן ה-17 לפני כשלושה חודשים בשלוש שפות - ערבית, אנגלית ועברית. אלפי תגובות זועמות, כולל של קרובת משפחתו, לא איחרו להגיע.

הסטטוס שפרסם הנער, היום (צילום: מתוך פייסבוק)

בפוסט שפרסם היום (שישי) בפייסבוק הוא כתב: "אני ערבי מוסלמי וציוני ואני גאה בכך". הוא הוסיף כי הוא מתגורר בחו"ל והתנצל על כך שאינו יכול לכתוב בעברית.

אמו של הנער אמרה ל-ynet: "בני נסע לחו"ל לאחר שנשקפה סכנה לחייו. אני אישית תמכתי מאוד שהוא יעזוב את הארץ כי פחדתי שיפגעו בו בשל האיומים ורציתי שישמרו עליו. בני רוצה לנוח ולהתרחק מכל הפוליטיקה הזו. הוא הפך לאדם שכל העולם מדבר עליו".

לדבריה, כיום בנה מתגורר אצל משפחה שאימצה אותו. "שם הוא ימשיך את הלימודים", היא אמרה. "אני מתקשרת איתו דרך ההודעות. הוא כתב לי 'אימא, אני רוצה להיות לידך כל הזמן, אבל אין לי ברירה. אחרי שאני אסיים אחזור שוב לארץ. לא מתכוון להישאר בחו"ל'".

עוד אמרה האם שבנה מעולם לא רצה לפגוע באחרים: "בני אדם נהדר. אף פעם לא חשב לפגוע באחרים. לא יודעת מה רוצים ממנו.

תמיד אני שומעת סיפורים אחרים עליו. רק לפני חודש פורסם בפייסבוק שהוא נהרג בחו"ל. הפרסום כמעט הרס לי את החיים. לא נרגעתי עד שדיברתי אותו. מחר אולי ימציאו עוד סיפורים קשים יותר".

האם אמרה כי גם היא רוצה לעזוב את היישוב שבו היא מתגוררת בצפון: "אנשים מסתכלים עליי כאילו הרגתי להם משהו. אני אישה מכובדת וישרה ולא מגיע לי יחס כזה. היום אני מקריבה את חיי למען בני. אני מקווה שבני יחזור אליי בריא ושלם וימשיך את החיים שלו ללא פוליטיקה".